Lederbrev Sydhav Camp 2023

Sydhav Divisionen inviterer endnu en gang alle grupper i divisionen til at deltage på Sydhavs Camp på Kråruplund fra fredag d. 29. september til søndag d. 1. oktober.

**Lejrens Tema og opbygning**

Denne gang er der et tema for Sydhavs Campen, nemlig 50 året for korpssammenlægningen i 1973. Her blev Det Danske Spejderkorps og Det Danske Pigespejderkorps lagt sammen til Det Danske Spejderkorps, som vi kender det i dag. Dette ønsker vi at fejre med aktiviteter, fællesskab og forhåbentlig gode oplevelser.

Det vil være muligt for alle grene at være der hele weekenden, men man kan også vælge at deltage en kortere del af lejren.

Se det vedlagte program for de enkelte grene, hvor tider og info fremgår.

**Praktisk lejrinfo**

Fredag vil lejren være åben fra 16.30 - vi ser helst at spejderne først kommer klokken 17.00.

Lørdag er der aktivitet fra 9.00 til 21.00 (så hvis man kun ønsker at deltage lørdag er det i dette tidsrum).

Søndag er der afslutning klokken 11.30, og spejderne forventes at være klar til afhentning klokken 12.00.

Spejderne skal sættes af og afhentes igen ved Rensningsanlægget på Hunseby Strandvej 53, 4930 Maribo.

Biler med grej til lejren må køre til Kråruplund, Krårupvej 31, 4990 Sakskøbing. Lederne skal også parkere ved Rensningsanlægget.

Spejderne skal være delt i patruljer af 3 - 8 spejdere. For familiespejdere, kan man vælge at tage udgangspunkt i 4 spejdere og 4 forældre, eller 8 spejdere med forældre (vurdér selv).

Hver deltagende spejder/leder/hjælper får et mærke i anledningen af jubilæet.

Der vil være en læderlap til hver patruljestander, så husk jeres standere (de skal bruges på løbet).

Tropsspejderne vil få deres egne markerede patruljelejrpladser. For resten af gruppen vil de ligge samlet, uden en egentlig lejrplads. Der vil blive lavet en separat seniorlejr.

**Betaling**

Der vil i forbindelse med lejren ikke blive opkrævet betaling for at bruge Kråruplund. Deltagerprisen bestemmer grupperne derfor selv – deltagerprisen skal dække mad fredag aften, morgenmad lørdag og søndag, samt frokost lørdag.

Aftensmaden lørdag (til familiespejd, mikro, mini, junior, senior, ledere og hjælpere) står divisionen for. For tropspatruljerne gælder dog at de skal følge den vedlagte opskrift, da de har madlavningskonkurrence. Grupperne handler selv ind til deres tropspatruljer, og giver derefter kvitteringen til divisionen, som så refunderer beløbet.

Der er med andre ord ingen betaling til divisionen til dette arrangement.

**Tilmelding**

For at vi kan lave det bedste arrangement skal vi have tilmelding gruppevis senest onsdag d. 13. september. Tilmelding skal ske til Besse på besse.j@email.dk

Vi ønsker at vide:

1) deltager gruppen

2) hvor mange patruljer deltager i hver gren (patruljenavn og antal medlemmer i den enkelte patrulje)

3) hvor meget af turen deltager den enkelte patrulje i

4) er der nogen spejdere med allergier - af hensyn til maden

Divisionen har lavet et forslag til tilmeldingsseddel som kan tilrettes så den passer til jeres gruppe, men I er også velkommen til at lave jeres egen tilmelding.

Vi glæder os til en fantastisk Sydhav Camp 2023.

Planlægninsgruppen og Divisionsledelsen